تەمامی وەڵاوکریاکەو پلاتفۆرموو هۆرا-ی بە بۆنەو ٣٣مین ساڵیادو شیمیایی وارانوو شارو هەڵەبجەی:
ئەگەر چەمێ گیڵنمی بە ویەردەو گەلەکەیمارە، فرە کارەساتێ گەورێ و تاڵێ وینمێ کە پەێ ئانەی مشیا کە پسۆ تراژدیای جیهانی دریا قەڵەم . هەر دەسەڵاتێ کە پەێ ئامانجوو داگیرکاری ڕوەش کەردێبۆ وەڵاتەکەیما پەڵێوە سیاوش جە دماو وێش جیا ئاستەن . جە دوە سەد ساڵی ویەردە کە ویروو دەۆڵەت – نەتەوەی باڵش کێش سەروو وەڵاتارە ، جیهان گەورەتەرین جەنگەکا و کارەساتەکا تاریخیش بە وێشۆ دێیە . ویروو دەۆڵەت – نەتەوەی بە پەشت بەستەی بە ناسیۆنالیسمی و فاشیستی دینی خۆڵقێنەرێ فرەو کارەساتەکا بێیە.
کارەساتوو هەڵەبجەی جە ١٦-٣-٢٠٢١ یۆ چا کارەساتانە کە بەرهەموو فاشیزمی نەتەوەیی و دینین کە جە تایبەتمەندییەکا  سیستموو دوڵەت – نەتەوەی بێ . بە جۆرێ تاومێ واچمێ کە سیستەموو دەوڵەت – نەتەوەی سەروو ئەساسوو تاونایۆ ، جەبەینبەردەی ، ئینکارو و کوشتەی درێژە بە تەمەن وێش مدۆ . تا وەختێ کە سیستموو دەوڵەت – نەتەوەی بالا دەست بۆنە، زۆڵم ، کوشتەی ، قەنارەدای ، ئینکار ، جیاوازی و ئەشکەنجە بەشێنێ جە ژیواو کۆمەڵگای و نەتەوە چێردەسەکا .
ئاڕۆ جە دماو ٣٣ ساڵا بە پەیجۆریە مەیدانیەکا پەیما بەرکەوتەن و ئاشکران ، گەر دەوڵەتوو بەعسی بە جەستە خۆڵکوو هەڵەبجەیش جینۆساید کەرد  ، جە وەهاروو ساڵوو ١٩٨٨ ی تا ئاڕۆ دەسەڵاتوو جمهووری ئیسڵامی ئێرانی جە ڕاو وەلا کەردەیۆ مادە هۆشبەرەکا ، ئەرەمەرزنایرەو کۆگا جاسووسیەکا ، وەڵاوکەردەیۆ تۆموو تەفرێقەی و هەر پاسە شۆرتەیۆ مەژگوو جوانا جە ڕاو لایانە کوردیەکا سەر بە وێش چێروو نامێ دینیوە هۆژموونی وێش سەروو خۆڵکی و هەرێموو هەڵەبجەیرە چەسپنان . بە دڵنیایی تاومێ واچمێ ٣٠ ساڵێن دەسەڵاتێ داگیرکەر پسۆ  جمهووری ئیسڵامی ئێرانی  بە شێوە نەرم ، زوان ، شناس ، ویر و باوەری و بیەیما کۆمکۆشت کەڕۆ .
پسۆ پڵاتفۆرموو هۆرام-ی سەرەڕاو بە بەرز و پیرۆز یاد کەردەیۆ یادوو شەهیدا هەڵەبجەی ، ڕەخنەی تۆند ئاراستەو دەسەڵاتدارا حکوومەتوو هەرێمی کەرمێ کە سەرەڕاو ئانەی سی ساڵێن جە وەرانوەروو ئازارەکا خۆڵکوو هەڵەبجەی و ئاوەدانی هەرێمەکەی کەمتەر خەمێ بێیەنێ ، بەلام پەێ قازنجی مادی و شەخسی بە ڕادای بە داگیرکەرا کوردستانی پسۆ ئێرانی و تورکیەی پەێ تێکداو کەسایەتی ، کۆمەڵگا و کەڵتوورو و گەلەکەیما جە پارێزگاو هەڵەبجەینە بەشدارێنێ و ڕاشا پەێ کۆمکۆشتەی چەرمە کە ئاسەوارش کەمتەر جە کۆمکۆشتەکەو ١٦-٣-١٩٨٨ی نیا وەشە کەردێنە .
جە ٣٣مین ساڵرۆ کارەساتوو هەڵەبجەی داواما جە خۆڵکەکەیما ئانەن کە بە رێکوستەی وێشا و ئەرەمەرزنایرەو وێڕاوەبەری هەرێمی ، پەێ رزگار بیەی جە هۆژموونی دەسەڵاتوو داگیرکارا و هەر پاسە دەسەڵاتە دیکتاتورەکا هەرێمی هەنگامە بنیا . مشۆم ئانەما ویر نەشۆ تا دەسەڵاتە ناوەندگەراکێ پسۆ دەۆڵەت – نەتەوەی بیەیشا بۆ ، مشۆم گرد ڕوێ چەمەڕاو ئانەی بیمێ کە کارەساتێ پسۆ هەڵەبجەی ، شەنگاڵ ، رووبووسکی ، خورماتوو و عەفرینی ڕووەما مەکەرا وەنە .
